Amb motiu de l'obertura de l'any del Centenari del naixement de Josep Benet i Morell, dimecres, 19 de febrer de 2020
L'estiu de 2013 la senyora Florència Ventura i Monteys va lliurar definitivament a l'Arxiu Nacional, en règim de donació, procedent del domicili familiar de Barcelona, el gruix principal d'un arxiu, el de l'advocat, polític i historiador Josep Benet, que de fet havia anat nodrint-se a l'Arxiu Nacional des del 1988.
Uns mesos més tard, durant la primavera de 2014, feta la instal·lació, ordenació i descripció necessàries, va ser obert a la consulta dels usuaris.
A través d'"Arxius en Línia" és possible consultar des d'aleshores el fons documental, tant pel que fa a la descripció general com a la corresponent a 491 unitats de catalogació en les quals s'estructura.
Està constituït principalment per la documentació produïda com a resultat de la seva activitat pròpia.
Inclou molta documentació familiar i biogràfica agrupada pel propi productor; referent a la seva activitat com a advocat, especialment davant el Tribunal d'Ordre Públic (TOP) franquista, així com de la seva tasca com a editor (particularment, a les Edicions Catalanes de París).
Així mateix conté abundant documentació de base i esborranys per a l'elaboració de les seves memòries, els treballs historiogràfics relacionats amb l'evolució dels moviments socials i el nacionalisme, poesia, articles i pròlegs diversos.
Destaquen pel seu volum i interès els dossiers de treball sobre personatges.
Inclou també abundant correspondència tramesa i rebuda, endreçada en dossiers anuals.
Pel que fa a l'acció associativa de Josep Benet, conté expedients de la seva participació a moltes entitats culturals, religioses i memorialístiques.
De la seva participació en la política inclou abundants dossiers sobre la seva activitat antifranquista, durant la Transició política, al Senat espanyol i al Parlament de Catalunya.
El fons també deixa testimoni de la seva activitat com a historiador social i polític.
Participació en seminaris, jornades i congressos, exposicions, conferències, la gestió del seu propi arxiu, i escrits i ressenyes sobre ell i la seva obra.
Finalment, incorpora algunes peces d'obra aliena i una col·lecció extensa de dossiers temàtics, amb valuosa documentació original des del segle XIX (emprada en els seus estudis històrics), així com monografies, publicacions periòdiques, fulletons, escrits i retalls de premsa, documentació impresa i dossiers, reculls i retalls de premsa.
En el seu conjunt el fons ofereix la possibilitat d'aproximar-se amb molt detall a una de les figures polítiques més importants de la segona meitat del segle XX a Catalunya, així com a la seva extensa obra com a historiador social i polític.
Volum: 73,8 metres que ocupen 387 unitats d'instal·lació, de documentació textual en paper mes biblioteca.
A més, 410 imatges (25 negatius color, 190 positius color, 195 positius b/n), 1 DVD, 1 CD-R, 1 vídeo VHS, 1 cinta magnetofònica, 100 cintes casset i 260 discos de vinil, 3 dibuixos, 91 cartells, 19 auques, 4 gravats, 30 clixés, 8 mapes, 7 diplomes i 1 targeta postal.
Biblioteca d'uns 8.000 vollums.
Advocat, polític i historiador (Cervera, 1920-Sant Cugat del Vallès, 2008)